ToekomsVenster: Die politici krap alles deurmekaarFoto: Juanita Badenhorst. “1 Ek dring daarop aan dat daar in die eerste plek met smeking, voorbidding en danksegging gebid moet word vir alle mense, 2 vir dié wat regeer en vir almal wat gesag uitoefen, sodat ons ‘n rustige en stil lewe kan lei in volkome toewyding aan God en in alle eerbaarheid. 3 So is dit goed en aanneemlik vir God, ons Verlosser, 4 wat wil hê dat alle mense gered word en tot kennis van die waarheid kom.” Volgens kenners is een van die mees dringende probleme in ons land die wyse waarop politici optree, asook die manier waarop politieke debatte gevoer word. ’n Mens word skaam as jy luister hoe een politieke leier na die ander optree, hoe skares opgesweep word, hoe politieke debatte in die parlement gevoer word. Vandag moet ons met groot erns vir ons politieke leiers bid, veral vir dié wat oortuigde kinders van die Here is. Hulle het ons gebede baie nodig! Vader, ons kom met gebede, smeking en danksegging voor U troon om vir ons politieke leiers en vir almal wat gesagsposisies beklee te bid, sodat ons in vrede mag leef en volkome toegewy kan wees aan U. Dit is wat U, ons God en Verlosser, behaag. U wil hê dat alle mense gered sal word en tot kennis van die waarheid kom. Mag ons politici in geregtigheid optree sodat ons bestendigheid in ons land kan hê. Stel ŉ lys van name op van politieke leiers vir wie jy onderneem om gereeld te bid. Dit word dikwels gesê dat ’n land die politieke leiers kry wat hy verdien. Is dit waar van ons land? Hoe kan die gewone man op straat ŉ betekenisvolle rol speel in die politiek van die land? Watter rol het die kerke in Suid-Afrika te speel?